open-index/open-wikipedia-markdown huggingface dataset:
ליזי דורון

**ליזי דורון** (נולדה ב-29 באוגוסט 1953) היא סופרת ישראלית.

## ביוגרפיה
דורון נולדה בתל אביב בשם עליזה אליזבת רוז'ה, בת יחידה לזוג הורים ניצולי שואה. היא גדלה בשכונת ביצרון והתייתמה מאביה בהיותה בת שמונה. בגיל 18 עברה להתגורר ברמת הגולן, ועבדה בגידול מנגו ורעיית צאן. בשל מעברה זה ניתקה אימה את הקשר עימה. בעקבות מלחמת יום כיפור בה שירתה כמש"קית נפגעים עזבה דורון את רמת הגולן, החלה לפעול בתנועת ד"ש.
דורון למדה סוציולוגיה וקרימינולוגיה במסגרת לימודי תואר ראשון באוניברסיטת בר-אילן, ובלשנות באוניברסיטת תל אביב.

דורון נשואה לרואה החשבון ואיש העסקים דני דורון, ולהם שני ילדים.

ספריה של דורון זכו להצלחה רבה בשווייץ ובגרמניה, תורגמו לגרמנית, צרפתית, איטלקית ורוסית ונמכרו בלמעלה מ-40,000 עותקים. בשנת 2008 נבחרה דורון על ידי עיתון ווג הצרפתי כאחת משבעת הסופרים הישראלים המשפיעים ביותר.

ספרה "למה לא באת לפני המלחמה" עובד בדרזדן שבגרמניה להצגה.

בשנת 2003 זכתה דורון בפרס בוכמן הניתן מטעם ארגון יד ושם, ובשנת 2007 זכתה דורון בפרס ז'נט שוקן על מכלול יצירותיה. ספרה "התחלה של משהו יפה", נבחר בשנת 2007 על ידי העיתון השווייצרי "נויה ציריכר צייטונג" לאחד מ-30 הספרים הטובים של אותה שנה. זכתה בפרס ויצו איטליה לספרות יהודית לשנת 2009. זכתה בפרס קוגל לספרות בשנת 2011.

## ספריה
* **למה לא באת לפני המלחמה** (1998)
* **הייתה פה פעם משפחה** (2002)
* **ימים של שקט** (2003)
* **התחלה של משהו יפה** (2007)
* **ויום אחד עוד ניפגש** (2010)
* **Sweet Occupation**, הוצאת רסלינג, (2019)

## עיבודים
***התחלה של משהו יפה** עובד לתיאטרון קריאה בשנת 2013 על ידי המחזאית מיכל אקרמן פרקש.
***למה לא באת לפני המלחמה** עובד למחזה בשנת 2012 בבימויה של חגית רכבי ניקוליבסקי

## קישורים חיצוניים

* 
* 
* 
*  -- ביקורות קוראים
* 
* אדמית פרא, "אני אשכנזייה מקופחת", ריאיון עם ליזי דורון, אתר אדמה, 19 בפברואר 2004
* 
* יוסי רן, הייתה פה פעם משפחה (ליזי דורון), 22 באוגוסט 2009
* 

## הערות שוליים

קטגוריה:סופרות ישראליות
קטגוריה:סופרים ישראלים
קטגוריה:זוכות פרס קוגל
קטגוריה:זוכי פרס קוגל
קטגוריה:זוכי פרס בוכמן
קטגוריה:בוגרות אוניברסיטת בר-אילן
קטגוריה:בוגרי אוניברסיטת בר-אילן
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:ישראליות שנולדו ב-1953
קטגוריה:ישראלים שנולדו ב-1953
אקדמיה פילארמוניקה

ממוזער|150px|ימין|האב מרטיני

[ממוזער|250px|שמאל|תרגיל מבחן של תלמידו של האב מרטיני, [וולפגנג אמדאוס מוצרט|מוצרט בן ה-14, 9 באוקטובר 1770]] 

**אקדמיה פילארמוניקה** (באיטלקית: Accademia Filarmonica di Bologna) הוא מוסד השכלה מוזיקלית בבולוניה, איטליה. 
## היסטוריה
האקדמיה נוסדה בשנת 1666. לקדוש הפטרון שלה נבחר סן אנטוניו מפדואה, ותמונת עוגב ועליו המוטו Unitate melos נבחרה כשלט המייצג שלה. הרעיון העיקרי בהקמת המכון היה לקבץ מוזיקאים מקצועיים "ליצירת אחדות לאורך זמן, המוקדשת ליצירת מוזיקה יפה". בשנת 1721 נבחר גוזפה מטאו אלברטי לנשיא האקדמיה, וחזר ונבחר למשרה זו עוד חמש פעמים רצופות.

ציון דרך בתולדות האקדמיה במחצית השנייה של המאה ה-18 היה קבלתם ללימודים של הזמר הדגול פארינלי (1730) ושל המלחין והמורה המפורסם האב ג'ובאני באטיסטה מרטיני (1758), יחד עם מלחינים זרים כמו הבלגי אנדרה מודסט גרטרי והבוהמייני יוזף מיסליווצ'ק, הרוסי/אוקראיני מקסים ברזובסקי ואף מוצרט הצעיר, שכולם קיבלו תעודות מן האקדמיה.

במאה ה-19 ובמאה ה-20 נקשרו בשם המכון שמות כמו רוסיני, ורדי, בויטו, וגנר, מאסנה, סן-סנס, פוצ'יני, כמו גם פילד, ליסט, ברהמס, אנטון רובינשטיין, בוזוני ורספיגי.

בראשית המאה ה-21 העומד בראש האקדמיה הוא **פולוויו אנגיוס**.

## קישורים חיצוניים
* 


* History


קטגוריה:מוסדות מוזיקליים
קטגוריה:בתי ספר למוזיקה
קתדרלת ואצלב הקדוש

ממוזער|250px|קתדרלת ואצלב הקדוש - מבט ממערב
ממוזער|250px|קתדרלת ואצלב הקדוש
**קתדרלת ואצלב הקדוש** (בצ'כית: **Katedrála svatého Václava**) היא קתדרלה נאו-גותית בכיכר ואצלב, באולומואוץ שבצ'כיה. הכיכר והקתדרלה קרואים על שם ואצלב הקדוש, דוכס בוהמיה.

## היסטוריה

באתר נבנתה לראשונה כנסייה ב־1107 בידי סבאטופלוק, דוכס בוהמיה ונחנכה ב־1131 על ידי הבישוף היינריך (יינדז'יך) זדיק .

במאה ה־13 ובמאה ה־14 נעשו בכנסייה שינויים בסגנון הגותי אחרי שפרצה במבנה שרפה. משינויים אלה נותרו רק עמודי התמיכה ומבנה האולם של הכנסייה.

ליד הקתדרלה נרצח המלך הצ'כי ואצלב השלישי, מלך בוהמיה ב־4 באוגוסט 1306. הוא היה הזכר האחרון בשושלת הפז'מיסלידים ששלטו בבוהמיה. ב־1469 הכריזו האצילים הבוהמים והמארוביאנים על המלך ההונגרי מתיאש קורבינוס כמלך הארצות הצ'כיות.

בשנים 1582–1591 נבנתה בצד הדרומי של הקתדרלה קפלת סטניסלאב הקדוש תחת השגחתו של הבישוף סטניסלאב פבלוסקי (Stanislav Pavlovský).

בשנים 1883–1892 שופצה הקתדרלה בסגנון התחייה הגותית בידי גוסטב מרטה ור' פֶלקל (Völkel) ביוזמתו של הארכיבישוף פרידריך אגון פון פירסטנברג .

בשנים 2004–2007 נערכו שיפוצים נוספים בקתדרלה.

## אדריכלות
המגדל הדרומי הוא המגדל הגבוה בקתדרלה ובראשו צריח מחודד המתנשא לגובה 100.64 מטר (328 רגל). מגדל זה הוא המבנה הרביעי בגובהו בצ'כיה. בחזית המערבית חלון רוזטה ושני צריחים מחודדים. כמו כנסיות גותיות רבות בצ'כיה ולא כמו קתדרלות גותיות במערב אירופה, בקתדרלת ואצלב יש תמיכות מלאות בצידי המבנה ולא תמיכות דואות. כמו כן, בית המקהלה גבוה יותר מהספינה הראשית.

## גלריה

File:Olomounc katedra 1.jpg|חזית הקתדרלה
Image:Dom svateho Vaclava big.jpg|חזית הקתדרלה
Image:Dom_svateho_Vaclava_-_rekonstrukce.jpg|שיפוץ הקתדרלה, 2006.
Image:Olomouc - Dóm svatého Václava, interiér.jpg|הספינה הראשית
Image:Dom svateho Vaclava - hlavni oltar.jpg|מזבח בקתדרלה


## קישורים חיצוניים

* 
* מידע, היסטוריה ותמונות על הקתדרלה

ואצלב
קטגוריה:צ'כיה: כנסיות
מודל האינדקס היחיד

**מודל האינדקס היחיד** (באנגלית: **Single Index Model**) הוא מודל כלכלי מקובל לחישוב התשואה הנדרשת על הסיכון שבנכסי חברות ומניותיהן. על פי המודל ניתן לשייך את התשואה R_i של נכס i כלשהו לשלושה מרכיבים: רכיב התלוי בביצועי הנכס המכונה \alpha_i, רכיב התלוי בתשואת השוק, R_m, המכונה \beta_i ורכיב אקראי המכונה ריבית שיאורית או \epsilon_i. באופן מתמטי ניתן לתאר את המודל כך: R_i = \alpha_i + \beta_iR_m+ \epsilon_i. 

ניתן להוכיח שבתוחלת לאורך מספר שנים הריבית השיאורית מתאפסת: E(R_i) = \alpha_i + \beta_iE(R_m).

השימוש במודל להערכת התשואה הנדרשת על נכסים הוא נפוץ ועל פי ממצאים אמפיריים הוא מתקיים בקירוב טוב.

קטגוריה:ניירות ערך
וו (חפץ)

[ממוזער|שמאל|150px|וו תלייה עם [בורג לחיבור לקיר]]
**וו** (נקרא גם **אנקול**, **אונקל** או **קרס**) הוא אביזר לתליית חפצים או עיגונם. צורתו לרוב מעוקלת. ישנם סוגים רבים ומגוונים של ווים, ולהם ייעודים שונים.

## שימושים
ווים יכולים לשמש למגוון רחב של מטרות, הן בסביבה הביתית והן בתחומים תעשייתיים, רפואיים ותחבורתיים.

### וו ביתי
ווים ביתיים, הנקראים גם **מתלים**, משמשים לתליית חפצים יום-יומיים בבית, כמו מגבות ובגדים. הוו הביתי עשוי לשמש כאביזר בעיצוב הבית, במגוון עיצובים. הוא עשוי לרוב פלסטיק או מתכות שונות. וו לחפצים כבדים מעוגן לקיר על ידי ברגים. קיימים ווים לתליית חפצים קטנים המוצמדים למשטחים שונים (קיר, מקרר, לוח מודעות) על ידי סרט הדבקה דו-צדדי או מגנט.

### הוו התעשייתי
ווים תעשייתיים בנויים לעמוד בכוחות ומשקלים גדולים. שימושם רבים, החל מוו המיועד לתליית ערסל, ועד לווים חזקים במיוחד המשמשים לעיגון טנקים וכלי רכב כבדים לגורר, או ווים המשמשים להרמת חפצים על ידי עגורן. הווים התעשייתיים עשויים מפלדות שונות.

בתכנון והרכבת וו המיועד לעמוד בעומסים כבדים יש להתייחס לא רק לחוזק הוו עצמו, אלא גם לחוזק החיבור בין הוו למבנה שאליו הוא מחובר, למשל, שימוש בברגים מחוזקים הוא צורך נפוץ בהרכבת וו.



תמונה:Valley Railway freight car at Kibbutz Yagur, May 2024 19.jpg|וו תעשייתי על קרון המשא ליד בית המסילאים של רכבת העמק ביגור

תמונה:Hook on crane at Princess Elizabeth Graving Dock, East London.jpg|וו הרמה מחובר לעגורן



## תליה והסרה של המטען
הוו יכול להיות פתוח, או סגור. קל יותר לתלות את המטען על וו פתוח, והוא גם זול יותר. אך יש להבטיח שהמטען לא יפול דרך הפתח בוו. וו פתוח נהוג כאשר מדובר במטען קל, או שהוו מקובע למקום לפני תלית המטען. אחרת משתמשים בוו סגור, או בוו שיש מרחק גדול יותר בין הפתח לנקודה בה תלוי המטען. דוגמה לוו בו הפתח סגור למרות שמדובר במטען קל וקטן, הוא מחזיק מפתחות. בגלל החשיבות של המטען, הצורך לניד אותו, והאפשרות הסבירה שמפתח יפול בלי שהדבר ימשוך תשומת לב, משתמשים בוו סגור. קימים גם ווים בהם הפתח נסגר על ידי קפיץ, אשר יש להפעיל עליו כח מבחוץ. באופן כזה, גם אם המטען נע על החלק הפנימי של הוו, הוא לא יחליק החוצה דרך הפתח. בקרס של חכה, לעומת זאת, הוו הוא פתוח, אך שונן בקצה שלו. באופן כזה, הדג יכול לנגוס בפתיון ולהתפס בקרס, אך הקרס אינו מחליק מפיו של הדג.



תמונה:AddingKeyToKeyring.png|וו סגור שהוא קפיץ בצורת לולאה

תמונה:Polkakeychain.jpg|וו סגור, עם אפשרות לפתיחה בעזרת מנגנון קפיצי



## ראו גם
* ו – האות השישית באלפבית העברי

## קישורים חיצוניים

קטגוריה:אביזרי חיבור
קטגוריה:עיצוב פנים
קטגוריה:מתלים
ביוטה (אקולוגיה)

[ממוזער|250px|[יער גשם טרופי במדגסקר בו ביוטה אנדמית, הן של מגוון בעלי חיים והן של מגוון צמחים.]]
[ממוזער|250x250 פיקסלים|יוזמת 3 ה[פ|פ"אים (ובאנגלית F): פאונה, פלורה ופונגה]]
**בִּיּוֹטָה** (על פי האקדמיה ללשון העברית: **יְצוּרָה**) הוא מונח באקולוגיה המציין את סך כל האורגניזמים באזור גאוגרפי מסוים. הביוטה משמשת כמונח יסוד באקולוגיה, גאולוגיה, ביולוגיה, הידרוביולוגיה, פלאונטולוגיה, ביוגיאוכימיה ועוד. משמעות השם הוא מהמונח ביוטופ – מכלול החיים בבית גידול ספציפי (מיוונית: "bios" – חיים ו-"topos" – מקום).

הביוטות הם הבסיס של הביומות לאורך כל מערכת אקולוגית לאורך הכדור אך אלה אינם כוללים את השטח הסביבה עצמו. לרוב המונח משמש גם למערכות גדולות כמו "ביוטה יבשתית", "ביוטה ימית" או "ביוטה של כדור הארץ".

הביוטה מורכבת מכלל האורגניזמים וביניהם מחיידקים, ארכאונים ואאוקריוטים שונים וביניהם בעלי חיים, צמחים, פטריות, פרוטיסטים ועוד ולעיתים המונח מתייחס גם לנגיפים, וירואידים ופריונים. ישנם מספר ביומות מוגדרות למשל הפאונה היא הביומה של בעלי החיים והפלורה היא הביומה של הצמחים.

## שימושים נוספים במונח
במספר הקשרים המונח קשור לסך האורגניזמים במשך יחידת זמן גאולוגית בגיל כדור הארץ (לפי השערות ממאובנים של יצורים) ולפעמים גם במובן של יצורים לאורך ההיסטוריה כולה. המונח דומה למונח חברה ביוטית (Biocoenosis), אך אינו מחייב יחסים אקולוגים בין היצורים ביניהם. 

המונח משמש גם לשמות מערכות קטנו

ת ביותר, למשל המיקרוביוטה היא ה"ביוטה של היצורים החיים בתוך גוף".

## ראו גם
* ביומה
* פאונה
* פלורה
* פונגה
* ביוטה – מונח בטקסונומיה הכולל את כל צורות החיים הידועות לרבות נגיפים וחסרי תאים.

## קישורים חיצוניים

## הערות שוליים

קטגוריה:אקולוגיה
קים בורג

**קים בורג** (בפינית: **Kim Borg**; 7 באוגוסט 1919 – 28 באפריל 2000) היה זמר בס-בריטון, מורה ומלחין פיני.

## ביוגרפיה
בורג, יליד הלסינקי, למד פיתוח קול ושירה אצל **הייקי טייטינן** באקדמיה על שם יאן סיבליוס בהלסינקי (מ-1936 עד 1941 ומ-1945 עד 1947). באקדמיה למד גם תאוריה והלחנה אצל **לאו פונטק** ו**ארה מריקנטו**, ובהמשך עבר ללמוד פיתוח קול אצל **אנדרייבה דה סקילונדז** בסטוקהולם (בשנים 59–1950). במקביל למד גם ביוכימיה באוניברסיטה לטכנולוגיה של הלסינקי וקיבל דיפלומה ב-1946.

ב-1947 ערך את הופעתו הרשמית הראשונה בקונצרט בהלסינקי וב-1951 הופיע לראשונה באופרה בארהוס בתפקיד **קולינה** בלה בוהם של פוצ'יני. נוסף להופעותיו הקונצרטיות, שר בקביעות באופרה בהלסינקי ובקופנהגן (1952-1970), סטוקהולם (1963-1975) והמבורג (1964-1970). באוקטובר 1959 הופיע לראשונה במטרופוליטן אופרה בניו יורק בתפקיד **הרוזן אלמביבה**, ונשאר בסגל הזמרים שם עד 1962. ב-1961 הופיע בתפקיד הראשי בבוריס גודונוב של מוסורגסקי במוסקבה.

ב-1953 הופיע בישראל בביצוע הרקוויאם של ורדי עם התזמורת הפילהרמונית הישראלית והמקהלה הפילהרמונית תל אביב (בהדרכתו של איתן לוסטיג) בניצוחו של פרנץ פריצ'אי.

בורג פרש מן הבימה בשנת 1980. משנת 1972 עד 1989 היה פרופסור בקונסרבטוריון הדני המלכותי למוזיקה בקופנהגן. הוא פרסם כמה ספרים, כתב יצירות תזמורתיות, מוזיקה קאמרית, "סטבאט מאטר" ושירים. כמו כן תזמר יצירות של מוסורגסקי ווולף.

נוסף ל**בוריס גודונוב**, נחל הצלחה גם בתפקידים כמו **אוסמין** ב"החטיפה מן ההרמון", דון ג'ובאני, **המלך מארקה** (טריסטן ואיזולדה), **[[הנס זאקס]]** (המייסטרזינגר מנירנברג), **דון קרלוס** ("דון קרלוס"), **פימן** (בוריס גודונוב), **גרמין** (יבגני אונייגין), **דון בזיליו** (הספר מסביליה) ו**ארקל** (פלאס ומליסאנד של דביסי).

מתוך הספד בכתב העת "גראמופון" (יולי 2000): "היה לו מנעד רחב, תהודה, קול חם ומוזיקליות ראויה להערכה."

בורג מת בהומלבק, דנמרק בשנת 2000.

## דוגמת קול

*Kim Borg performing Franz Schubert's lied Litanei (1952) - (RealAudio)



## קישורים חיצוניים

קטגוריה:זמרי בס
קטגוריה:זמרים במוזיקה הקלאסית
קטגוריה:זמרי אופרה
קטגוריה:מלחינים פינים
קטגוריה:מורים למוזיקה
קטגוריה:הלסינקי: אישים
קטגוריה:פינים שנולדו ב-1919
קטגוריה:פינים שנפטרו ב-2000
אלום

שמאל|ממוזער|250px|אלום
**אלום** (באנגלית: **Alum**, IPA: /ˈæləm/) הוא מונח המתייחס לתרכובת כימית ספציפית וקבוצה של תרכובות כימיות. התרכובת הספציפית היא הידרט-אלומיניום-אשלגן-סולפט, ונוסחתה הכימית היא KAl(SO4)2.12H2O. תרכובת זו היא אב-טיפוס  לקבוצת מלחים כפולים שיש להן מבנה סטויכיומטרי יחסי של AB(SO4)2.12H2O. או  AB(SeO4)2.12H2O כאשר A יכול להיות יון חד-ערכי של מתכת אלקלית  או של  יון אמוניום .B יכול להיות יון תלת-ערכי, של אלומיניום או של כרום או של ברזל תלת-ערכי וכדומה. קיומן של 12 מולקולות מים בתרכובות אלה הכרחית על מנת ליצור מבנה גבישי, בדרך כלל אוקטהדרי.    

לתרכובות אלום יש מגוון שימושים בתעשייה ובמסחר כגון איפור וייצור חומרים חסיני אש. הוא משמש כחומר מכווץ וממלא בתעשיית עיבוד עור לקלף הראוי לכתיבה והנקרא נייר פרגמנט.

האלום שימש בתהליך צביעת צמר בעולם העתיק: החומר משמש כצרבן המקשר בין הצבע הטבעי (בעיקר מן החי) לבין הצמר. 

בשנת 1930 קיבל האנגלי ל.ל. ויליאמס זיכיון להפקת גופרית מדרום-מזרח לעזה. עם הגופרית נמצאה גם כמות קטנה של אלום. בעומק מסוים נמצאה שם אבן חול גפסית שחורה עם אלום ועורקים שהכילו פיריט..
## קישורים חיצוניים

* 

## הערות שוליים

קטגוריה:מלחים
ליסה ג'רארד

**ליסה ג'רארד** (אנגלית: **Lisa Germaine Gerrard**; נולדה ב-12 באפריל 1961 במלבורן)
היא מוזיקאית, זמרת ומלחינה אוסטרלית שזכתה לפרסום בינלאומי לאחר שהייתה חברה בדד קן דאנס עם ברנדן פרי.

ג'רארד זכורה בעיקר בשל קול הקונטראלטו (אלט), ובזכות יכולת הנגינה שלה ביָאנְגצִ'ין (סינית: 揚琴)-	ציתר טרפזי בעל מגוון מיתרים אשר מקישים עליהם באמצעות פטישי במבוק). הקריירה שלה החלה ב-1981 והיא הייתה מעורבת במגוון פרויקטים מוזיקליים. ג'רארד זכתה בפרס גלובוס הזהב והייתה מועמדת לזכייה בפרס אוסקר בזכות השתתפותה בסרט "גלדיאטור" שבו עבדה ביחד עם הנס צימר.

## קישורים חיצוניים

* 

קטגוריה:זמרות אוסטרליות
קטגוריה:מלחיני קולנוע
קטגוריה:זוכי פרס גלובוס הזהב - הפסקול המקורי הטוב
קטגוריה:מלחינות אוסטרליות
קטגוריה:אוסטרליות שנולדו ב-1961
קטגוריה:אוסטרלים שנולדו ב-1961
מרייהאמן

250px|ממוזער|הנמל המזרחי במרייהאמן
250px|ממוזער|הספינה העתיקה "pommern", העוגנת בנמל המערבי של מרייהאמן
**מרייהאמן** או **מאריאנהאמינה** (בשוודית: **Mariehamn**, בפינית: **Maarianhamina**) היא עיר הבירה והעיר הגדולה ביותר באולנד. היא ממוקמת באי פסטה אולנד.

מרייהאמן היא העיר החשובה ביותר באולנד, ובה מתגוררים כ-40% מכלל אוכלוסיית האיים. כמו בכל אולנד, השפה המדוברת במרייהאמן היא שוודית, וכ-89.5% מאוכלוסייתה דוברים אותה כשפת אם. העיר נוסדה בשנת 1861, בזמן שהאזור היה חלק מהרשות המקומית של יומאלה. העיר קרויה על שמה של מריה אלכסנדרובנה, אשתו של אלכסנדר השני, קיסר רוסיה.

העיר יושבת על חצי-אי בים הארכיפלג ובה שני נמלים - האחד בצידה המערבי והאחר בצידה המזרחי. הנמל המערבי הוא החשוב מבין השניים ומשמש לייבוא ולייצוא סחורה ואת התעבורה הימית הבינלאומית בין פינלנד ושוודיה. לחברות המעבורת המפעילות את התחבורה הימית בים הבלטי יש אינטרס לעגון בנמלי מרייהאמן, שכן אולנד היא אזור מס נפרד מהאיחוד האירופי, ולכן ניתן למכור טובין פטורים ממס על סיפון האוניות.

בנמל המזרחי של מרייהאמן נמצאת המרינה הגדולה בסקנדינביה. אוניית הקיטור ההולנדית המפורסמת "ז'אן ניבין" עוגנת בנמל, וכך גם הספינה המפורסמת "פומרניה" (Pommern) המשמשת כמוזיאון.

העיר משמשת גם כמרכז תקשורתי חשוב באולנד. מערכת העיתונות נמצאת במרייהאמן, מספר תחנות רדיו משדרות מהעיר וערוץ הטלוויזיה האולנדי היחיד ("TV Åland") משדר ממרייהאמן.

ישנם לא מעט מבנים במרייהאמן שעוצבו על ידי האדריכל הפיני לארס סונק, אשר עבר להתגורר באולנד בהיותו ילד. אחד מהם היא כנסיית מרייהאמן, אשר נבנתה ב-1927 וקיימת עד עצם היום הזה.

תרשים גידול האוכלוסייה במרייהאמן:

## ערים תאומות
* 
* 
* 
* 
* 
* 
* 
* 

## קישורים חיצוניים

* 
* מפת העיר מרייהאמן

קטגוריה:ערכים שבהם תבנית בריטניקה אינה מתאימה
קטגוריה:אירופה: ערי בירה
קטגוריה:פינלנד: ערים
קטגוריה:פינלנד: ערי נמל
קטגוריה:פינלנד: ערי חוף
קטגוריה:אולנד
קטגוריה:הים הבלטי: ערי נמל
קטגוריה:יישובים שהוקמו ב-1861
גוסטב פלאטו

**גוסטב פליקס פלאטו** (גרמנית: **Gustav Felix Flatow**; 7 בינואר 1875 – 29 בינואר 1945), מתעמל יהודי-גרמני. אלוף אולימפי בשתי מדליות זהב. נספה בשואה.

## ביוגרפיה
גוסטב פלאטו נולד בעיר **ברנט** הסמוכה לעיר החופשית דנציג, במזרח פרוסיה. ב-1892 עברה משפחתו להתגורר בברלין. הוא התמחה בתחום התעמלות המכשירים, בעיקר בתרגילי קורה, מקבילים וסוס סמוכות.

גוסטב פלאטו, ובן דודו אלפרד פלאטו, היו שניהם מתעמלים ידועים בגרמניה והתחרו מטעם גרמניה בתחרויות בינלאומיות. הם השתתפו מטעמה באולימפיאדת אתונה (1896), שהייתה האולימפיאדה הראשונה בעידן המודרני. פלאטו זכה בשתי מדליות זהב בתחרויות הקבוצתיות, במקבילים ובמתח, אולם לא זכה במדליות בתחרויות האישיות (בניגוד לבן דודו). בשנת 1899 הודיע על פרישתו מתחום ההתעמלות ופתח עסק בתחום הטקסטיל. הוא ניאות והשתתף גם באולימפיאדת פריז (1900), אך לא זכה במדליות נוספות. כספורטאי שהביא לגרמניה שתי מדליות זהב זכה לכבוד ולהערכה, שהסתיימו באחת, עם עליית המפלגה הנאצית לשלטון.

בשנת 1933, בהיותו בן 58, נמלט גוסטב פלאטו להולנד, עקב יהדותו. בהמשך, עם פלישת גרמניה להולנד נאלץ להסתתר, וחי במחבוא. בערב ראש השנה האזרחי של שנת 1943 נתפס, הוחזק חודשיים במעצר, ובפברואר 1943 נשלח למחנה טרזיינשטט, בו נרצח כבר בשנת 1942 בן דודו אלפרד פלאטו. לפי התיאורים שהה במחנה טרזיינשטט בתנאי חולי ורעב קיצוניים, והגיע עד למשקל הקיצוני של כ-20 ק"ג. הוא נפטר, כפי הנראה בסבל, מעט לפני הגיעו לגיל 70.

כיום, באיחור ניכר, מכבדת גרמניה את זכרם של גוסטב ואלפרד פלאטו. בשנת 1996, עם ציון 100 שנים למשחקים האולימפיים, הוציא הדואר הגרמני בול לזכרם. בשנת 1997 כיבדה עיריית ברלין את זכרם בקריאת אגף באצטדיון האולימפי של ברלין על שמם, וכן בבניית היכל ספורט הנושא את שמם.

גוסטב פלאטו ובן דודו אלפרד פלאטו הונצחו בהיכל התהילה של הספורט היהודי שהוקם בישראל.

## קישורים חיצוניים

* גוסטב פלאטו באתר יד ושם
* הדף של גוסטב פלאטו באתר היכל התהילה של הספורט היהודי

ימין|ממוזער|120px|האתלטים גוסטב ואלפרד פלאטו, על בול לרגל 100 שנה למשחקים האולימפיים. גרמניה, 1996

קטגוריה:מתעמלים יהודים
קטגוריה:ספורטאים יהודים גרמנים
קטגוריה:אלופים אולימפיים: התעמלות
קטגוריה:ספורטאים יהודים בשואה
קטגוריה:יהודים בשואה: גרמניה
קטגוריה:אסירים בגטו טרזיינשטט
קטגוריה:ספורטאים שנספו בשואה
קטגוריה:אלופים אולימפיים יהודים
קטגוריה:משתתפים יהודים באולימפיאדת אתונה (1896)
קטגוריה:משתתפים יהודים באולימפיאדת פריז (1900)
קטגוריה:חברי היכל התהילה של הספורטאים היהודים: גרמנים
קטגוריה:אלופים אולימפיים גרמנים: התעמלות
קטגוריה:נספים בגטו טרזיינשטט
קטגוריה:גרמנים שנולדו ב-1875
קטגוריה:גרמנים שנפטרו ב-1945
פאגו פאגו

**פאגו פאגו** (באנגלית: **Pago Pago**) היא עיירה המשמשת רשמית כבירת סמואה האמריקנית.
## גאוגרפיה
העיירה נמצאת בדרום מזרח הטריטוריה, באי טוטואילה ובה הנמל המרכזי של הטריטוריה. נכון לשנת 1990 התגוררו בה 3,519 תושבים, ונכון לשנת 2003 מתגוררים בה כ-4,100 תושבים. כלכלת העיירה מתבססת על תיירות, ודיג (בעיקר דיג הטונה ותעשיית שימורי הטונה). בין השנים 1878–1951 פעלה בעיירה מספנה ותחנת תדלוק בפחם של צי ארצות הברית. בסמוך לפאגו פאגו שוכן הכפר פאגאטוגו שבו נמצאים מבני הממשל של הטריטוריה, אף שהבירה היא פאגו פאגו.

בעיירה פועלת המכללה הקהילתית של סמואה האמריקאית.

## קישורים חיצוניים

* 
* נתוני מזג אוויר לעיר
* גלריית תמונות
* פרטים על המכללה הקהילתית
* 

## הערות שוליים

קטגוריה:סמואה האמריקנית: ערים
קטגוריה:אוקיאניה: ערי בירה
קטגוריה:אוקיאניה: ערי נמל
קטגוריה:אוקיאניה: ערים
קטגוריה:יחידות מנהליות של ארצות הברית: ערי בירה
קטגוריה:האוקיינוס השקט: ערי נמל
נמל התעופה דוד הבנאי - כותאיסי

**נמל התעופה דוד הבנאי** (בגאורגית: **ქუთაისის საერთაშორისო აეროპორტი**) הוא נמל תעופה הממוקם כ-14 ק"מ מערבית לעיר כותאיסי ו-10 ק"מ מהעיר סמטרדיה, והוא אחד משלושת נמלי התעופה הבינלאומיים של גאורגיה, הוא קרוי על שם דוד הבנאי.

## חברות תעופה ויעדים
* "S7 איירליינס" - מוסקבה (נמל התעופה דומודדובו)
* "אורל איירליינס" - מוסקבה (נמל התעופה דומודדובו)
* "בלאביה" - מינסק
* "ג'ורג'יאן איירווייז" - טביליסי, מוסקבה (נמל התעופה הבינלאומי ונוקובו), תל אביב (נמל התעופה בן-גוריון, בטיסת "צ'ארטר" מטעם החברה)
* "ויז אייר" - קטוביץ (נמל התעופה קטוביצה-פיז'וביצה, 30 ק"מ מקטוביץ), ורשה (נמל התעופה ורשה פרדריק שופן), וילנה, בודפשט (החל מ-30 בספטמבר 2014)
* "ויז אייר יוקריין" (החטיבה האוקראינית של "ויז אייר") - קייב, דונצק, חרקוב
* "עיראקי איירווייז" - בגדאד

## מקורות
* אתר www.farecompare.com

## קישורים חיצוניים

* 

דוד הבנאי
קטגוריה:אימרתי
פאגאטוגו

**פאגאטוגו** (באנגלית: **Fagatogo**) הוא כפר קטן בסמואה האמריקנית הממוקם באי טוטואילה בסמוך לנמל פאגו פאגו.
נכון למפקד שנערך בשנת 2000, בכפר מתגוררים כ-2,096 תושבים.

אף שהעיר פאגו פאגו מהווה באופן רשמי בירת סמואה האמריקנית, מבני הממשל של הטריטוריה (בית הנבחרים, הסנאט ובית המשפט העליון) מצויים בפועל בכפר פאגאטוגו הסמוך לבירה.

בשנת 2007 הוחל בבניית כביש המקשר בין מבני הממשל בכפר פאגאטוגו לבין בירת הטריטוריה.

בכפר שוק שהוקם במימון מחלקת המסחר של ארצות הברית. כמו כן בכפר פועל מוזיאון ג'ין פ. היידון המציג את ההיסטוריה החי והצומח באי.

## קישורים חיצוניים
* נתוני מזג אוויר של פאגאטוגו
* תמונות של מרכז פאגאטוגו באתר האגודה ההיסטורית של סמואה האמריקנית
## הערות שוליים

קטגוריה:אוקיאניה: ערי בירה
קטגוריה:סמואה האמריקנית: ערים
ישיבת אור וישועה

**ישיבת חיפה (אור וישועה)** היא ישיבת הסדר וישיבה גבוהה בראשות הרב ד"ר אליהו רחמים זייני בנווה שאנן בחיפה.

## היסטוריה
שמאל|ממוזער|250px|שלט הכניסה
שמאל|ממוזער|250px|הכניסה לבית חנניה
בשנת ה'תשס"א (2001) הוקמה בשכונת נווה שאנן בחיפה ישיבת ההסדר אור וישועה על ידי הרב ד"ר אליהו זייני, הישיבה היא הישיבה הציונית הראשונה בעיר. הישיבה ממוקמת במתחם מוסד הילדים אומנה לשעבר, ב"בית חנניה" ע"ש חנניה ועקנין ובבית המדרש "היכל בנימין" ע"ש הרב פרופ' בנימין זאב בנדיקט.

בנוסף לרמי"ם, גם ראש הישיבה מלמד שעורים כלליים בתחומים שונים, כמו סוגיות בתלמוד, שעורי הגות החל מתקופת חז"ל והוגי דעות בני זמנינו. שעורים בהתמודדות עם שאלות בפילוסופיה כללית, תורה ומדע, פוסט מודרניזם, ביקורת המקרא וביקורת התלמוד. נושאים נוספים הנלמדים בישיבה הם תנ"ך, הגות ומחשבה ולימודי רשות להסמכה לרבנות.

## מוסדות הישיבה
שמאל|ממוזער|250px|הכניסה להיכל בנימין
שמאל|ממוזער|250px|היכל בנימין
בבית המדרש של הישיבה פועלים ישיבה גבוהה וישיבת הסדר שבראשם עומד הרב ד"ר אליהו רחמים זייני, ביחד עם כולל למבחני הרבנות של הרבנות הראשית לישראל, ומכון הוראה - שלוחה שלוחה של מכללת שאנן להכשרת מורים.

סביב הישיבה התבססה קהילה, שעיקרה הוא גרעין של משפחות בוגרי הטכניון שנקשרו לרב זייני וקבעו את מקומם בחיפה, ביחד עם משפחות אברכי הישיבה ומשפחות נוספות.

הישיבה הקימה מספר גני ילדים, ומופעלים גם חוגי ההעשרה לכיתות הנמוכות, וכן מתקיים קשר עם סניף תנועת הנוער אריאל בשכונה שהפעולות והמפקדים שלו לרוב מתקיימים במתחם הישיבה.

## מכון הוצאת ספרים
בישיבה פועל גם מכון להוצאת ספרים. בין ספרי המכון:
* מפעל משנה תורה, שהוציא בהוצאת הישיבה את ספר משנה תורה לרמב"ם בכרך אחד - מהדורה מדויקת ומנוקדת על פי מהדורת הרב יוסף קאפח
* **חומש הראי"ה** - ליקוט כתבי הרב קוק לפי סדר פסוקי התורה
* סדרת כתבי הרב אליהו בן אמוזג בתרגום לעברית ועריכה של ראש הישיבה הרב ד"ר אליהו רחמים זייני, בניהם - "מוסר יהודי לעומת מוסר נוצרי", "מסורת והיא תורה שבעל פה", "אימת מפגיע", ו-"אם למקרא".
* המשך מפעל אוצר הגאונים, בכרכים חדשים על מסכתות עבודה זרה, חולין (2 כרכים) ונדה.
* סדרת **"עץ ארז"** (7 כרכים) - אסופת מאמריו של ראש הישיבה הרב זייני בסוגיות הלכה והגות.
* סדרת סידורים ומחזורים
* ספרים על פועלו של הרב בנימין זאב בנדיקט, בשם **"נחלת בנימין"**
* ספרים בנושא שבח ארץ ישראל, **"שלום ירושלים"** לאדמו"ר מקוצק, רבי חיים ישראל מורגנשטרן ועוד

## הישיבה ב[[מלחמת לבנון השנייה]]

במהלך מלחמת לבנון השנייה, קרא הרב זייני לתלמידיו ולאנשי קהילתו להישאר בעיר. הוא המשיך בשיעוריו הקבועים בבית הכנסת של הטכניון והכפיל את שיעוריו בישיבה, במקום הר"מים המגויסים. הרב זייני עודד את תלמידיו לחלק מצרכים במקלטים, ולבקר את פצועי צה"ל שאושפזו בבית החולים רמב"ם. 

על פעילות זו הוענקה לישיבה תעודת הוקרה מטעם משרד ראש הממשלה.

## קישורים חיצוניים

* 
* אתר חנות הספרים של הוצאת "אור וישועה - חיפה"

## הערות שוליים

אור וישועה
אור וישועה
אור וישועה
קטגוריה:נווה שאנן (חיפה)
בד שיפון

[שמאל|ממוזער|250px|[סארי (בגד)|סארי שיפון]]
**שיפוֹן** (מצרפתית: **Chiffon**) הוא בד דק ושקוף המזכיר את בד הוואל אך אינו רך כמוהו. בד השיפון משמש לרוב בתפירת שמלות ערב ושמלות כלה, מאחר שהבד נוקשה מעט הוא מאפשר את יצירת הנפח לשמלות הכלה. הבד מיוצר באריגת שתי וערב והוא ארוג בדרך כלל מסיבי משי טבעי או מסיבים סינתטיים.

## סיבים טבעיים
השיפון הקדום היה עשוי ממשי בלבד והיה יקר מאוד, משום כך הוא היה מוגדר כבד של המעמד הגבוה. שיפון משי מציג פיגמנט חזק ויפה מכיוון שמשי סופג צבע.

## סיבים סינתטיים
בשנת 1938 הומצא שיפון הפוליאמיד (ניילון) ולאחר מכן, בשנת 1958 נוצר שיפון הפוליאסטר, שהפך פופולרי מאוד בשל עמידותו ועלותו הנמוכה.

ניתן ליצור שיפון גם מתוך זְהוֹרִית (Rayon).

שיפון עלול להיות קשה לעבודה מכיוון שהוא דק מאוד ומשתנה במהירות כשהוא תפור.

## גלריה
[ממוזער|284x284 פיקסלים|[שמלת חתונה עשויה שיפון משי]]
[ימין|ממוזער|330x330 פיקסלים|[שמלת ערב עשויה שיפון משי]]
[מרכז|ממוזער|354x354 פיקסלים|[שמלה|שמלת שיפון ירוקה בהירה]]
[ימין|ממוזער|288x288 פיקסלים|השמלה של [ג'ניפר לופז הייתה עשויה שיפון משי ירוק]]

## קישורים חיצוניים

* 

שיפון
אורגנזה

[שמאל|ממוזער|250px|[חצאית אורגנזה]]
ממוזער|צמח עטוף בשקית העשויה מאורגנזה המגנה עליו.
**אוֹרגָנְזָה** הוא בד הדומה לבד הוואל, אשר במקורו היה ארוג בדרך כלל מסיבי משי. הבד נוקשה מעט ואינו גולש. הוא משמש גם לעיצוב וילונות וגם לעיצוב בגדים. כיום מיוצר גם מסיבים סינתטיים אשר דומים לסיבי המשי מבחינת האפקט שהם יוצרים.

## ראו גם
* בטיסט - בד דומה אבל לא שקוף. עיבודו על ידי חומצה הוא אחד התהליכים לייצור אורגנזה.
## קישורים חיצוניים

קטגוריה:בדים
קטגוריה:משי
המנזר הבנדיקטיני של יוחנן הקדוש במיסטר

**המנזר הבנדיקטיני של יוחנן הקדוש במיסטר** (גרמנית **Benediktinerkloster St. Johann**; איטלקית **Monastero di San Giovanni a Müstair**; רומאנש **Clostra Son Jon a Müstair**) הוא מנזר בכפר מוסטר שבקנטון גראובינדן, בפינה הדרום-מזרחית של שווייץ. בהיותו דוגמה טובה לאדריכלות נוצרית מהתקופה הקרולינגית, הוכרז המנזר בשנת 1983 כאתר מורשת עולמית, והוא נחשב לאתר התיירותי החשוב ביותר במוסטר ובסביבותיה. כיום מתגוררות בקלויסטר של המנזר תשע נזירות, שעוסקות, בין היתר, בהארחה, בגידול הדרים וירקות, בהפעלת גן ילדים ובניהול מוזיאון וחנות המנזר.

## היסטוריה
המנזר נוסד לאחר שנת 775 על ידי הבישוף של העיר כור, כיום בירת גראובינדן, בפקודתו של קרל הגדול. מאז תחילת המאה ה-9 נודע המקום שהוקדש ליוחנן המטביל כמנזר בנדיקטיני לגברים, ושימש כמעוז שלטוני של האימפריה הקרולינגית, כאכסניה לעוברי דרך, כמרכז מנהלי של הבישוף מכור וכמקום פולחן. המקום נקרא בפשטות "מונסטריום" (Monasterium - מנזר בלטינית), ומשם זה התפתח שמו של הכפר מיסטר (Müstair) שאימץ את המנזר כסמלו. בשנת 1163 הפך המקום למנזר נשים, ובמהלך שנות קיומו עוצב מחדש באופן מקיף לפחות שמונה פעמים - בניינים נהרסו ואחרים קמו תחתם.

## ציורי הקיר בכנסייה
הסרת התקרה הגותית של הכנסייה בשנים 1908–1909 וקילוף הקירות בין 1947 ל-1951 חשפו פרסקאות מהתקופה הרומנסקית (בערך 1150-1170) וחשוב מכך, מתקופת קרל הגדול. זוהי סדרת הציורים החשובה ביותר המתוארכת לתחילת המאה ה-9, והיא עוסקת בסצנות מהתנ"ך ומהברית החדשה. ציורים אלה סייעו להבנת התפתחות תיאורם של נושאים דתיים נוצריים כמו הסעודה האחרונה. הציורים נאטמו מאחורי הקירות והתקרה במאה ה-15, התגלו במאה ה-19, ונחשפו, כאמור, במאה ה-20, כשחלק מהם הוסרו ממוקם והועברו לתצוגה במוזיאון הלאומי השווייצרי בציריך.

## גלריה

St Johann - 21.jpg|פרסקאות במנזר
Meister von Müstair 002.jpg|פרסקו במנזר - רפואת החירש (שנת 830 לערך)
St Johann - 12.jpg|מזבח הכנסייה
St Johann - 19.jpg|שלומית נושאת את ראשו של יוחנן המטביל
Muestair Kloster.jpg


## קישורים חיצוניים

* 
* 

קטגוריה:שווייץ: מבני דת
קטגוריה:אירופה: מנזרים נוצריים
קטגוריה:גראובינדן
הקלטה דיגיטלית

שמאל|ממוזער|250px|ייצוג של גל קול באפור, ושל קידודו לפורמט דיגיטלי באדום.
**הקלטה דיגיטלית** היא קידוד ושמירה של אודיו (נגינה, קולות וצלילים) בפורמט דיגיטלי.

ההקלטה הדיגיטלית הופיעה מכיוון שהיא הרחיבה והגמישה את יכולת השימוש בשמע. היא מאפשרת הקלטת שמע ונגינה, יכולת עיבוד קולות, מניפולציה (למשל סינון רעשים), הפצה נוחה וידידותית, שימוש נוח וקל, אחסון נפח מידע רב ללא סרבול וקושי, שימוש בשיחות טלפון (פורמטים שימושיים בסלולר) ועוד. מאז הופעת השימוש בשמע ספרתי, מוזערו המכשירים להקלטה ונגינה של שמע, מכיוון שלצורך עיבוד המידע ואחסונו אפשר לעשות שימוש בשבבים זעירים.

ישנן שיטות רבות לקידוד של שמע. בין הפרמטרים החשובים שיש להתייחס להם בדגימת צליל לדיגיטלי הם תדירות הצליל ורזולוציית הדגימה.

**תדירות הדגימה** (Sampling rate, נמדד לרוב ב-KHz) מציין את מספר הפעמים בשנייה שהצליל נדגם. ככל שהתדירות תהיה גבוהה יותר כך הצליל יהיה קרוב יותר למקור.

**רזולוציית הדגימה** (נמדד לרוב ב-Kbps) מציין את כמות המידע לשנייה. ככל שכמות המידע תהיה גדולה יותר, כך איכותו של הצליל תהיה גבוהה יותר.

בהקלטה דיגיטלית ישנו מתח בין הרצון להקליט באיכות הגבוהה ביותר, לבין גודלו של הקובץ שייווצר. באופן טבעי ככל שרוצים להיות נאמנים יותר למקור, כך נפחו של הקובץ אמור לעלות.

מכיוון שהאוזן האנושית יכולה לשמוע בטווח תדרים מסוים (בין 20Hz ל-20kHz) ובעוצמה מסוימת (בין 10 ל-150 דציבלים), פותחו שיטות שמסירות מידע שאיננו רלוונטי לאוזן האנושית, בצד שיטות נוספות שמסירות כפילויות וצלילים לא רלוונטיים, ואלו הם הפורמטים של דחיסה מאבדת מידע.

בין הפורמטים של דחיסה משמרת מידע ניתן לציין את WAV של מיקרוסופט, FLAC, APE,

ובין הפורמטים של דחיסה מאבדת מידע ניתן לציין את MP3, M4A, AAC, Ogg, AMR, WMA Lossy

## ראו גם
* צילום דיגיטלי

## קישורים חיצוניים

*
*

קטגוריה:טכניקות דיגיטליות
סן ג'ורג'ו

שמאל|ממוזער|מאובן של פכיפלאורוזאור (Pachypleurosaur) שנמצא בהר סן ג'ורג'ו
**הר סן ג'ורג'ו** (איטלקית **Monte San Giorgio**) הוא הר בצורת פירמידה מדרום לאגם לוגאנו בקנטון טיצ'ינו שבדרום שווייץ.
## גאוגרפיה
ההר מיוער ומתנשא לגובה 1,096 מטר, היינו 825 מטר מעל האגם שגובהו 271 מטר. להר נודעת חשיבות רבה בשל מאובנים שהתגלו בו, המתוארכים לאמצע תור הטריאס, היינו לפני 245 עד 230 מיליוני שנים. ההר מוכרז כאזור נוף מוגן בשטח כולל של 22,380 דונם, ומאז שנת 2003 הוא מוכר כאתר מורשת עולמית.

ימין|ממוזער|250px|הנוף צפונה לעבר לוגאנו מהמורדות המערביים של ההר
השכבה הגאולוגית של ההר מהטריאס האמצעי שוכנת מעל סלע געשי מתור הפרם ומכוסה במסלע מהטריאס המאוחר ומתור היורה. שכבה זו עשויה אבן גיר, דולומיט וסלעי משקע שנוצרו בסביבה הימית בשוליו של ים טתיס. שכבה זו מכילה חמש תצורות נבדלות של מאובנים המנציחים את החיים שהתקיימו במקום עת היה לגונה טרופית שנבדלה חלקית מהים הפתוח על ידי שונית. בחתך הגאולוגי של ההר מהאגם בצפון לכיוון דרום נראות חמש השכבות שבהן התגלו המאובנים בגווני ירוק וצהוב (ראו בתבנית משמאל למטה).

צורות חיים ימיות שגשגו בלגונה שהשתרעה במקום, ועם אלה נמנים זוחלים, דגים, צדפות, אמוניטים, קווצי עור וסרטנאים. התנאים בקרקעית הים היו יציבים וסיפקו את הדרוש לשימורם של בעלי חיים אלה לאחר מותם ושקיעתם אל הקרקע, ולהפיכתם למאובנים. בשל כך שהלגונה שכנה בקרבת החוף, כוללים המאובנים בסן ג'ורג'ו מספר צורות חיים יבשתיות כמו חרקים, זוחלים יבשתיים וצמחים. התוצר הוא מצבור מאובנים עשיר בצורה יוצאת דופן, שנמשך גם אל מדרום לגבול האיטלקי.

המאובנים בהר ובסביבותיו התגלו כבר במחצית המאה ה-19, וחלק מהם נחשפו בעת חציבת פחם במקום. חפירות למטרות מדעיות נערכו בצד האיטלקי של הגבול כבר בשנת 1863 וב-1924 גם בתחומי שווייץ. היקף הממצאים בהווה מגיע לכ-10,000 פריטים של 30 מיני זוחלים, 80 מיני דגים, כ-100 מיני חסרי חוליות גדולים ושלושה מיני צמחים. לאלה נוספים מאובנים של צורות חיים זעירות כמו נבגים, אבקת צמחים ומיקרואורגניזמים ימיים.

הממצאים כוללים שלדים שלמים באורך של עד שישה מטר, ובין אלה שלדים של איכתיוזאורים, נותוזאוראים, פלקדונטים, מאובני טניסטרופאוס (Tanystropheus) וטיצ'ינוזוכוס (Ticinosuchus). ייחודם של הממצאים בהר ג'ורג'ו הוא גם בכך שבמספר מאובנים השתמרו עוברים ותוכן הבטן של בעלי החיים, בכך שריבוי השכבות חשף ממצאים רבים מתקופות שונות ובאופן המאפשר תיארוך מדויק, ובכך שהמחקר במקום נמשך שנים רבות והניב עד כה חומר ממוין רב. ביישוב הסמוך מרידה (Meride) הוקם מוזיאון קטן המציג ממצאים מהמקום.

## קישורים חיצוניים

* 

קטגוריה:שווייץ: אתרי מורשת עולמית
קטגוריה:הרי האלפים
קטגוריה:שווייץ: גאוגרפיה
קטגוריה:שווייץ: גאולוגיה
קטגוריה:טיצ'ינו (קנטון)
קטגוריה:גבול איטליה–שווייץ
המכללה לאיכות השלטון בישראל

**המכללה לאיכות השלטון בישראל**, היא עמותה רשומה מייסודה של התנועה למען איכות השלטון בישראל. המכללה נוסדה בשנת 2001 במטרה לקדם יצירת חברה המקדמת את ערכי הדמוקרטיה, שלטון החוק ונורמות מנהל תקין. מייסד המכללה ויו"ר הוועד המנהל הוא אליעד שרגא ומנכ"ל המכללה הוא ד"ר שחף גל.

יעדיה המוצהרים של המכללה הם קידום ערכי שלטון החוק, הדמוקרטיה, טוהר המידות, היושרה, האתיקה השלטונית ואיכות השלטון בחברה ובמוסדות השלטון בישראל, הנחלתם וביסוסם.

## מישורי פעולה
#**הסקטור הציבורי** - מסגרת זו כוללת טיפול ברשויות המקומיות ובמועצות האזוריות, חברות ממשלתיות ותאגידים סטטוטוריים, בהם גם מן הסקטור הביטחוני ומשרדי הממשלה. בכל אלו מתקיימות פעולות להטמעת תוכנית האתיקה, שפותחה במרכז לאתיקה של המכללה, ומטרתה לימוד והטמעה אפקטיביים של תרבות אתית מבוססת ערכים לעובדי הארגונים למען שיפור האקלים האתי בארגון ופיתוחו של קוד אתי במסגרתו. תוכנית זו הופעלה עד כה (2012) בכ-20 רשויות מקומיות.
# **הסקטור האזרחי** - מסגרת זו מופעלת בחינוך הפורמלי והבלתי פורמלי, בקרב בתי ספר, מכינות קדם צבאיות, מוסדות להשכלה גבוהה, תנועות נוער ומתנ"סים. הפעילות המרכזית במוסדות אלה מבוצעת, באמצעות מרכז אזרחות במכללה בקידום שדרת מנהיגות עירונית, למען הצמחת והעצמת מנהיגות ערכית מקומית, קידום הטמעת עקרונות הדמוקרטיה וערכי איכות השלטון, תוך פיתוח מודעות ומעורבות אזרחית.

## תוכניות מרכזיות
**תוכניות מרכז האתיקה:**
# כתיבת קוד אתי לארגון והטמעתו בהשתלמויות בקרב חברי הארגון, הקמת מנגנוני אתיקה (נציב אתיקה, ועדת אתיקה, "קו חם", נאמני אתיקה) בארגון.
# השתלמויות וסדנאות אתיקה חד-פעמיות וגם מודולריות המיועדות לבכירים, מנהלים ועובדים ברמות שונות. ההשתלמויות כוללות דיונים על אתיקה, אתיקה מקצועית ושלטונית, מבחינות בין אתיקה למשפט, עוסקות באתיקה יישומית באתיקה ככלי ניהולי, מלבנות דילמות אתיות ומטמיעות את הקוד האתי.

**תוכניות מרכז אזרחות:**
# הקמת שדרת מנהיגות ערכית עירונית הכוללת: פרלמנט ילדים או נוער, כתבים צעירים לבקרה אזרחית, מנהיגות ליזמות אזרחית, בית קפה - אתיקה לנוער, מנהיגות אזרחית של צעירים ובוגרים.
# הכשרת אנשי חינוך ומדריכים להובלת תהליכים ערכיים בחינוך הפורמלי והא-פורמלי להטמעת ערכי איכות השלטון והדמוקרטיה בשדה החינוכי.

במכללה מתקיימים גם מרכז למחקר ופיתוח ומדיניות ומרכז למשילות.

## קישורים חיצוניים
* אתר המכללה לאיכות השלטון בישראל
* 

קטגוריה:ישראל: עמותות
קטגוריה:ישראל: ארגוני דמוקרטיה וטוהר מידות
וואל

**ווּאַל** (מצרפתית: **Voile**) הוא בד דק ושקוף, בעל רכות המאפשרת את גלישתו. בד הוואל משמש לתפירת וילונות וגם לתפירת בגדים. קיים בצבעים שונים, הצבע הנפוץ הוא לבן ולרוב משתמשים בו לשמלות כלה ולווילונות. בדרך כלל הבד ארוג בשיטת השתי וערב כמשבצות זעירות.

קיימות גרסאות שונות של בדי וואל:
***וואל סינתטי** הוא בד וואל המיוצר מסיבים סינתטיים. קיים במגוון עשיר של צבעים, מכיוון שניתן לצבוע סיב סינתטי בכל צבע. הצבע נשמר לאורך זמן ודהייתו מזערית. הטיפול בבד זהה לטיפול בבדים סינתטיים, כביסה עדינה במים קרים עד פושרים, סחיטה קלה וללא גיהוץ.

***וואל מקומט** מיוצר מבד וואל חלק מסיבים סינתטיים, אך עובר תהליך נוסף ומיוחד של קימוט עדין, תוך כדי הטבעתו של הקימוט בתהליך גיהוץ בחום גבוה, על ידי קיטור. הדוגמה המתקבלת נשארת גם לאחר הכביסה. הטיפול בבד קל וניתן לכבסו במים קרים עד פושרים בכביסה עדינה, במידת הצורך ניתן לגהצו בגיהוץ קל.

## קישורים חיצוניים

קטגוריה:בדים
כביש 888

**כביש 888** הוא כביש אורך בצפון ישראל, המקשר בין שני כבישי הרוחב כביש 87 וכביש 91 החוצים את מרכז רמת הגולן. מתחיל בדרומו בצומת בית צידה ומסתיים בצומת בית המכס הנמצא במרכז חלקה המערבי של רמת הגולן בקירוב.

תוואי הכביש מקביל ברובו לתוואי נהר הירדן שמצפון לכנרת ועובר ממזרח לו וכן לקו שביתת הנשק בין ישראל לסוריה.

## היסטוריה
בעת העתיקה עברה דרך שיירות מבקעת הירדן, שעברה דרך העיר יוליאס (שמה ההלניסטי של בית צידה), במעלה רמת הגולן אל מה שלימים נקרא בית המכס, ומשם אל קוניטרה ודמשק.

הכביש נסלל עוד בימי השלטון הסורי ברמת הגולן. הכביש נהרס על ידי חיל האוויר במלחמת ששת הימים, בעת שתקף חטיבה סורית ששהתה באזור הכביש. בשנים שלאחר מכן הוא תואר כמשובש מאוד, צר וישן. במחצית הראשונה של שנת 1973 נסלל הכביש מחדש. בשנת 1986 תואר הכביש כ"צר ומפותל ... בתוך נופים מרהיבים".

## אתרים לאורך הכביש
מבין האתרים לידם עובר הכביש מדרום לצפון נמנים:
* חלקה הצפוני של שמורת מג'רסה שמורת טבע שהיא חלק מבקעת הבטיחה
* תל בית צידה - בו נמצאו שרידים של יישובים קדומים מתקופות הברונזה הקדומה (יישוב שהתקיים מסוף המאה ה-30 לפני הספירה ועד סוף המאה ה-23 לפני הספירה), מתקופת הברזל ה-1 (אשר ככל הנראה השתייך לממלכת גשור), תקופת הברזל ה-2 בה נמצאה עיר מבוצרת, התקופה ההלניסטית והתקופה הרומית.
* חלקו הצפוני מזרחי של פארק הירדן
* דרך הגישה לחורבת א-דיכה יישוב יהודי עתיק בגליל מתקופת בית שני ובתקופת המשנה והתלמוד, בו נמצאו גם שרידי בית כנסת עתיק מפורסם שנבנה במאה החמישית לספירה.
* היישוב חד נס
* דרך הגישה לשמורת הטבע נחל משושים
* מאגר צור
* דרך הגישה לגשר כפר הנשיא החוצה את נהר הירדן
* אנדרטה לנופלים מחטיבת שריון 166 בכניסה למחנה ירדן
* עין עלמיין
* מפגש עם כביש 91 וצומת בית המכס בו שכן בעבר בית המכס העליון אשר שימש מרכז למוצבים הסוריים שבאזור זה עד מלחמת ששת הימים. עד אליו הגיעו כוחות החלוץ הסוריים בימי מלחמת יום הכיפורים. כיום המקום משמש כבית מלון פרא. לצידו אנדרטה לזכר חללי פלוגה ד' מגדוד 13 של חטיבת גולני שנפלו באסון בית המכס העליון במלחמת ששת הימים כאשר באותו זמן היה מוקף בית המכס העליון בשדות מוקשים.

## רשימת צמתים לאורך תוואי הכביש

## ראו גם
* תל בית צידה
* פארק הירדן

## קישורים חיצוניים
* 

## הערות שוליים

קטגוריה:רמת הגולן: תחבורה
קטגוריה:ישראל: כבישים
אלגרס

[שמאל|ממוזער|200px|שפות איטליה - תפוצת האלגרס באדום בצפון-מערב האי [סרדיניה]]
שמאל|ממוזער|200px|אלגרס בעולם דובר הקטלאנית
**אלגרס** (קטלאנית **alguerès** או; איטלקית **algherese**) היא ניב של השפה הקטלאנית שמדובר על ידי צאצאי המתיישבים הקטלאנים בעיר אלגרו שבסרדיניה. בשנת 1997 הוכרה השפה באזור האוטונומי של סרדיניה כראויה לעידוד ולשימור, ויחד עימה, זכו להכרה עוד שלושה ניבים סרדים: טברקינו (tabarchino), סאסארזה (sassarese) וגלורסה (gallurese).

## מקור השפה
הקטלאנית הגיעה לסרדיניה בשנת 1354 על ידי תושבים קטלאנים מממלכת אראגון, אשר היגרו לאזור הצפון-מערבי של האי והנחילו לו את שפתם. תוך זמן קצר הייתה הקטלאנית לשפה המדוברת בעיר ושמרה על מעמדה זה עד למאה ה-20. עם זאת, לאחר מלחמת העולם השנייה, החל פיחות במעמדה שנגרם כתוצאה מהגירת סרדים אל אלגרו והפיכתה של השפה האיטלקית לשפה המדוברת בהשפעת המהפכה התקשורתית.

לפי סקר משנת 2004 22.4% מאוכלוסיית העיר רואים באלגרס את שפת אימם. להלן התפלגויות השימוש בשפה לפי הסקר .
* מבינים : 90,1%
* קוראים : 46,5%
* מדברים: 61,3%
* כותבים : 13,6%

## דוגמאות לשפה

## ספרות

* Josep Sanna: מילון אלגרזי-קטלאני 1988; https://archive.today/20070705064908/http://library.brown.edu/record=b3625192
* Scala Luca *Català de l’Alguer. Criteris de llengua escrita*. Publicacions de l’Abadia de Montserrat 2003 


## קישורים חיצוניים

* El català de l'Alguer  - בקטלאנית
* Emissió de televisió en català alguerès - תחנת שידור טלוויזיות מאיטליה
* https://web.archive.org/web/20080411005607/http://www.publivideo.it/alguer/sibilla.htm Lo Cant de la Sibil·la] - שירים בקטלאנית


## הערות שוליים

קטגוריה:קטלאנית
קטגוריה:איטליה: שפות
קטגוריה:נפת סאסארי
קטגוריה:אלגרו (עיר)
קטגוריה:ניבים (סיווג שפה)
מכון פרימטר לפיזיקה תאורטית

שמאל|ממוזער|250 px|מכון פרימטר
**מכון פרימטר לפיזיקה תאורטית** (Perimeter Institute for Theoretical Physics, בקיצור **מכון פרימטר** או PI) הוא מכון מחקר עצמאי המוקדש לסוגיות יסוד בפיזיקה תאורטית ונמצא בווטרלו, אונטריו שבקנדה. מכון פרימטר נוסד ב-1999 על ידי מייק לזארידיס, מייסד ומנכ"ל משותף של Research In Motion. הוא הכריז על תרומה ראשונית של מאה מיליון דולר ב-23 באוקטובר 2000. ביוני 2008 תרם ביחד עם אופליה טונג חמישים מיליון דולרים נוספים. פעילויות המחקר החלו בשנת 2001. בד בבד עם פעילויות המחקר, מתפקד מכון פרימטר כתוכנית מצוינות בינלאומית ומארח כל קיץ את ה-ISSYP, מחנה פיזיקה לתלמידי תיכון. 

בתחילה פעל מכון פרימטר מתוך משרדי הדואר ההיסטוריים של העיר ווטרלו ברחוב קינג. באוקטובר 2004 עבר למבנה שעוצב על פי הזמנה ברחוב קארולין, מול אגם סילבר בפארק ווטרלו. מתכנן הבניין היה הארכיטקט מהחברה המונטריאולית Saucier + Perrotte, שקיבל את מדליית המושל הכללי לעיצוב ארכיטקטוני במאי 2006. הבניין הניצב בסמוך למכון מאכלס את גלריית האמנות Canadian Clay and Glass Gallery, זכה באותו הפרס לארכיטקטים בשנת 1997.

מבנה מכון פרימטר מאופיין בחזות של זכוכית שקופה לאורך צדדיו הצפוני והמערבי, בניגוד לקירות של רעפי מתכת שחורים המכסים את יתרת הבניין. משרדו של כל חוקר, כמו גם חדרי ישיבות שונים, מציגים לוחות המכסים קיר שלם לצורך עבודה לבד או בקבוצה.
שמאל|ממוזער|250px| מכון פרימטר מחזיתו האחורית

המשרד למחקר והמצאה במחוז אונטריו הכריז במרץ 2006 על התחייבות להעניק תרומה של חמישים מיליון דולרים למכון פרימטר.

## תוכנית מצוינות ציבורית
בצד מחויבותו למחקר מדעי אירח מכון פרימטר מספר תוכניות מצוינות שכללו הרצאות בפיזיקה, ארוחות ערב והופעות מוזיקליות. ביסטרו החור השחור שלו (Black Hole Bistro) מציג לעיתים הזמנות לארוחות ערב ובהן הופעות ג'אז, בארוק, והרכבים אחרים. מכון פרימר מארח גם הרצאות ציבוריות שנערכות בבתי ספר תיכון מקומיים באזור קירצ'נר-ווטרלו.

## ISSYP
בית ספר קיץ הבינלאומי לפיזיקאים צעירים (ISSYP) מהווה תוכנית מצוינות המקבצת קבוצות של חמישים תלמידים בעת ובעונה אחת מבתי ספר תיכון רבים בתוכנית לימודים הכוללת את החידושים האחרונים בפיזיקה התאורטית. 

תלמידים מתארחים באוניברסיטת ווטרלו ושוהים שעות רבות כל יום במחיצתם של חוקרי פרימטר, לומדים באמצעות פעילות משותפת עם עמיתיהם כמו גם מהרצאות מפתח מפיזיקאים מובילים. 

במסגרת התוכנית לומדים פיזיקה ומתמטיקה גם יחד בלימודי ליבה ומציעים מבוא לפעילויות מחקר באמצעות סדנאות בהנחיית חוקרים במכון. הרצאות מפתח מעניקים גם חוקרים המבצעים השתלמות פוסט-דוקטורט וגם חוקרי קבע במכון, בכללם לי סמולין ופוטיני מרקופולו-קלאמארה. הנושאים המוצגים בפני התלמידים הם פרשנויות לתאוריות של חורים שחורים, יחסי מרחב-זמן, תורת המיתרים, רשת-סליל, מחשב קוונטי ומכניקת הקוונטים. 

בשנת 2006 התרחבה התוכנית מקבוצה של עשרים תלמידים מרחבי קנדה לקבוצות שונות המונות חמישים תלמידים כל אחת, שנקבצו מחמש יבשות ברחבי תבל.

## קישורים חיצוניים

* 
* הבלוג של סאבין הוסנפלדרס במכון פרימטר

קטגוריה:קנדה: מדע וטכנולוגיה
קטגוריה:אונטריו
רכבת בין-עירונית

250px|שמאל|ממוזער|רכבת בין־עירונית ממודיעין לנהריה
**רכבת בין־עירונית** היא אמצעי תחבורה שמטרתו להסיע נוסעים במהירות גבוהה בין מטרופולינים מרוחקות יחסית זו מזו. לרכבות אלו תדירות משתנה, החל ממספר רכבות בשעה ועד לרכבות ספורות בשבוע, בהתאם למרחק בין הערים, גודל האוכלוסייה בכל אחת מן הערים והצורך של התושבים לנסוע מאחת לשנייה. בדרך כלל הרכבות יעצרו בתחנות ספורות לאורך המסלול או שלא יעצרו כלל (רכבות ישירות), מה שמאפשר מהירות נסיעה ממוצעת גבוהה באופן יחסי. על המסילות עצמן להיות באיכות גבוהה ללא עיקולים ושיפועים קשים, מה שיאפשר נסיעה מהירה יותר. גם הקטרים והקרונות צריכים להיות מותאמים לנסיעה מהירה, גם על חשבון זמני תאוצה ובלימה ארוכים יותר. בקווים ארוכים שמתפרשים על גבי קילומטרים רבים או שנמשכים שעות רבות, יש חשיבות גבוהה לנוחות הנסיעה גם על חשבון קיבולת הנוסעים ולכן ברכבות כאלו ניתן למצוא קרונות שינה, קרון מסעדה ושירותים נוספים לרוב בתשלום נוסף.

## רכבת בין־עירונית בישראל
בהגדרה הבין־לאומית, רכבת פרוורית יכולה להגיע עד טווח של 150 ק"מ מהעיר הגדולה. על פי הגדרה זו, כל קווי הרכבת במדינת ישראל הם למעשה פרווריים. נכון ל־2010 מקובלה בישראל ההגדרה כי רכבת בין־עירונית היא רכבת המקשרת בין הערים הגדולות או המרוחקות יחסית והמהוות מרכז מטרופוליני: חיפה, תל אביב, ירושלים, באר שבע, ואילו כל שאר הרכבות הן רכבות פרווריות.

בשנות ה־90 הכינה החברה הצרפתית "סופרטו" תוכנית אב לרכבת, שביטלה את הצורך במערכות מסילתיות שונות לרכבות בין־עירוניות ולרכבות פרווריות, והציעה רכבת משולבת שתהיה גם עירונית, גם פרוורית וגם בין־עירונית על רשת מסילות משותפת. לפי מדיניות רכבת ישראל מיטשטשים ההבדלים בין שני סוגי הרכבות, בגלל אי יכולת לעמוד בתדירויות גבוהות ובשימוש בתשתית ובקרונות זהים. תהליך ההצטיידות העובר על רכבת ישראל ותוכניות החישמול הם צעד לקראת הפרדה ממשית בין רכבת פרוורים ובין רכבת בין־עירונית.

לפי תוכניות רכבת ישראל, המדינה הייתה מחולקת לארבעה אזורים: חיפה, תל אביב, ירושלים ובאר שבע. ביניהם חיברה רכבת בין־עירונית שעצרה במעט תחנות לאורך הדרך. לכל אזור בנפרד הייתה רכבת פרוורית שנקזה את כל האוכלוסייה מסביב לעיר הגדולה אל מרכזה. כעת פועלים שישה קווי רכבת בין־עירוניים:
*נהריה – חיפה – תל אביב – נמל התעופה בן-גוריון – מודיעין
*נהריה – חיפה – תל אביב – קריית גת – באר שבע
*כרמיאל – חיפה – תל אביב – קריית גת – באר שבע
*הרצליה – תל אביב – נמל התעופה בן-גוריון – ירושלים
*נהריה – חיפה – תל אביב – נמל התעופה בן-גוריון (קו לילה)
*הרצליה – תל אביב – נמל התעופה בן-גוריון – ירושלים (קו לילה)

החל מה־1 באפריל 2018 חלוקת רכבות הנוסעים בישראל לבין־עירוניות ופרווריות למעשה בוטלה.

## ראו גם
* תחבורה
* רכבת נוסעים
* רכבת פרוורית

## קישורים חיצוניים

בינעירונית
ליזי מקגוויר ממריאה לרומא

**ליזי מקגוויר ממריאה לרומא** (באנגלית: **The Lizzie McGuire Movie**) הוא סרט קולנוע קומי אמריקאי משנת 2003, מבוסס על סדרת הטלוויזיה של דיסני - "ליזי מקגוויר". הסרט הוקרן לראשונה בארצות הברית ב-2 במאי 2003, והופק על ידי חברת וולט דיסני. הסרט מספר על ליזי (הילרי דאף) שנוסעת לטיול כיתתי ברומא.

על אף ביקורות שליליות רבות שקיבל, הסרט זכה להצלחה כלכלית והרוויח יותר מ-55.5 מיליון דולר ברחבי העולם.

גרסת ה-DVD יצאה ב-12 באוגוסט 2003.

## תקציר העלילה
אחרי שליזי מקגוויר (הילרי דאף) סיימה את חטיבת הביניים, היא יוצאת עם כיתתה וחברה הטוב גורדו (אדם למברג) לטיול קיץ לרומא בליווי המנהלת שלהם לעתיד (אלכס בורסטיין).

במהלך הטיול ליזי נתקלת בזמר פופ איטלקי מפורסם בשם פאולו (יאני גלמן) שמביע בה עניין עקב דמיונה הרב לשותפתו בצמד המוזיקלי ״פאולו ואיזבלה״, שעזבה אותו. פאולו מזמין אותה להצטרף אליו להופעותיו כמחליפה לאיזבלה, וליזי נענית בחיוב.

גורדו, חברה מהכיתה, שנאלץ להעביר חלק מהטיול בלי ליזי ובחיפוי עליה בזמן שהיא נעדרת, אינו מרוצה מהעניין ורוצה שליזי תהיה איתו.

בסרט ליזי עוברת עליות ומורדות ולומדת עם גורדו מה היא חברות אמיתית.

## צוות השחקנים

## פרסים ומועמדויות
***2003**
**מועמדויות**
:פרס נבחרי הנוער: "הסרט הנבחר - קומדיה"
:פרס נבחרי הנוער: "השחקנית הנבחרת בסרט קומדיה" (הילרי דאף)

**פרסים**
:פרס נבחרי הנוער: "כוכבת הסרט הנבחרת" (הילרי דאף)
***2004**
**מועמדויות**
:פרס ליאו: "האפקטים המיוחדים הטובים ביותר"

## קישורים חיצוניים

* 

* האתר הרשמי של הסרט 

## הערות שוליים

קטגוריה:דיסני: סרטים
קטגוריה:סרטי 2003
קטגוריה:סרטים אמריקאיים
קטגוריה:סרטי קומדיה
קטגוריה:סרטים מבוססי סדרות טלוויזיה
קטגוריה:סרטים מצוירים למחצה
קטגוריה:סרטים על זמרות
קטגוריה:סרטי נעורים אמריקאיים
קטגוריה:סרטי וולט דיסני
קטגוריה:רומא בקולנוע
הסכם פריז (1920)

**הסכם פריז**, שנחתם ב-20 באוקטובר 1920, על ידי המדינות העיקריות החברות בברית שניצחה במלחמת העולם הראשונה, הכיר באיחוד של בסרביה עם רומניה.

לאחר מהפכת אוקטובר התנהלה בשטחי האימפריה הרוסית לשעבר מלחמת אזרחים בין השלטון הסובייטי ובין כוחות מזוינים שהתנגדו לו, כוחות דיסידנטיים וצבאות זרים שפלשו למדינה המתפרקת. לאחר שהצבא הרומני פלש לבסרביה והשתלט עליה, ב-9 באפריל 1918 הכריזה מועצת הארץ של בסרביה על איחוד עם רומניה.

מדינות ההסכמה, שהתכנסו בפריז באוקטובר 1920, הכירו באיחוד. נציגי ברית המועצות, היורשת של האימפריה הרוסית, לא השתתפו בכינוס ואף פעם לא הכירו באיחוד. יפן הכירה באיחוד, אך לא אשררה אותו אף פעם לאחר שקיבלה הטבות דיג בהסכם עם ברית המועצות. ארצות הברית התנגדה להכרה באיחוד, מאותה סיבה. בגלל מיעוט המאשררים ההסכם לא נכנס לתוקף אף פעם. בריטניה, צרפת ואיטליה אשררו את ההסכם.

בשנת 1940 הגישה ברית המועצות אולטימטום לרומניה על בסיס הסכם ריבנטרופ–מולוטוב, והביאה ליציאת הצבא והממשל הרומני מבסרביה שסופחה לברית המועצות ובכך בוטל האיחוד.

## קישורים חיצוניים
* Ion Ţurcanu, Istoria românilor 
* 

קטגוריה:ממלכת רומניה: אמנות והסכמים
קטגוריה:הממלכה המאוחדת: אמנות והסכמים (1801–1922)
קטגוריה:הרפובליקה הצרפתית השלישית: אמנות והסכמים
קטגוריה:יפן: אמנות והסכמים
הסכם פריז
קטגוריה:ממלכת איטליה: אמנות והסכמים
קטגוריה:1920 בצרפת
חוליו ארקה

**חוליו אנדרס ארקה** (בספרדית: **Julio Andrés Arca**; נולד ב-31 בינואר 1981 בקילמס שבארגנטינה) הוא כדורגלן ארגנטינאי המשחק בעמדת המגן השמאלי או הקשר המרכזי. הוא מחזיק בדרכון איטלקי.

## קריירת מועדונים
ארקה החל את הקריירה במחלקת הנוער המשובחת של ארחנטינוס ג'וניורס הידועה בייצור כישרונות ובה גדלו חלק מגדולי שחקני ארגנטינה. ב-1998 הוא ערך את הופעת הבכורה במדי הקבוצה הבוגרת בה שיחק עד שנת 2000.

בשנת 2000, אחרי שהרשים את מגלי הכישרונות של סנדרלנד בתום משחקה של ארגנטינה הצעירה עם מקבילתה האנגלית, הוחתם ארקה על חוזה תמורת 3.5 מיליון ליש"ט. כבר בעונתו הראשונה סחט ארקה מחמאות ואף נבחרת לשחקן הצעיר המצטיין של העונה. בעונתו השנייה נפצע לתקופה ארוכה וחווה פציעות חוזרות אשר גרמו לו להיעדר מהמגרשים ברוב חלקי העונה. ארקה העדיף להישאר בקבוצה גם עם ירידתה לליגה הראשונה, הוא היה משחקניה המצטיינים של הקבוצה אשר זכתה בעלייה בעונת 2004/2005. במהרה הפך ארקה לחביב הקהל גם לנוכח יכולתו, סגנון משחקו ההתקפי והטכני ונאמנותו לקבוצה.

בעונת 2005/2006 סנדרלנד ירדה שוב לליגה הראשונה וארקה הועבר למידלסברו תמורת 1.75 מיליון ליש"ט. בהופעת הבכורה שלו במדי מידלסברו, שבר ארקה אחת מאצבעות כף רגלו והושבת לתקופה קצרה. עם חזרתו מהפציעה, הפך ארקה לשחקן הרכב. כמו בסאנדלרנד, ארקה הוא אחד השחקנים האוהבים של הקהל. יכולתו במדי הקבוצה הביאה את מאמנו גארת' סאות'גייט להצהיר שלארקה מגיע זימון לנבחרת. ארקה מונה כקפטן הקבוצה בעונתו השנייה בקבוצה.

## נבחרת
ארקה שימש כקפטן הנבחרת הצעירה וזכה איתה גם במונדיאל הנוער ב-2001. עם זאת, ארקה טרם ערך הופעת בכורה במדי הנבחרת הבוגרת למרות יכולתו הטובה והמחסור במגנים שמאליים בנבחרת.

בדצמבר 2007 דחה ארקה את הרעיון לקבל דרכון בריטי ולשחק עבור נבחרת אנגליה.

## קישורים חיצוניים

* 

* ארקה דוחה את האפשרות לייצג את אנגליה

קטגוריה:כדורגלנים ארגנטינאים
קטגוריה:קשרי כדורגל ארגנטינאים
קטגוריה:מגני כדורגל ארגנטינאים
קטגוריה:קילמס: כדורגלנים
קטגוריה:כדורגלני ארחנטינוס ג'וניורס
קטגוריה:כדורגלני מידלסברו
קטגוריה:כדורגלני סנדרלנד
קטגוריה:ארגנטינאים שנולדו ב-1981